Diari Oficial de la Generalitat Valenciana


Sumari del DOGV 8901, del 09-09-2020 (2020/7121)

RESOLUCIÓ de 25 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 61/1131-SFU Alboraia.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8901

Data del DOGV
:   09-09-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/7121


Data del document
:   25-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alboraia
    * pla d'urbanisme

RESOLUCIÓ de 25 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 61/1941-HPF Alboraia. [2020/7121]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, que estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 61/3981-OXZ Alboraia  
  
«Informe ambiental i territorial estratègic  
Tràmit: Avaluació ambiental del Pla de mobilitat urbana sostenible  
  
Promotor: Ajuntament  
Autoritat substantiva: Ajuntament  
Localització: Alboraia (València)  
Expedient: 61/6958-WMZ  
La Comissió d'Avaluació Ambiental, en sessió del 12 de desembre de 2019, va adoptar l'acord següent:  
Vista la proposta de l'Informe ambiental i territorial estratègic del Pla de mobilitat urbana sostenible (PMUS) d'Alboraia, en els termes següents:  
  
A) Documentació aportada  
En data 14 de juny de 2019, va tindre entrada en el Servei d'Avaluació Ambiental Estratègica de la Subdirecció General d'Avaluació Ambiental la sol·licitud de l'Ajuntament d'Alboraia per a iniciar el procés d'avaluació ambiental i territorial estratègica del Pla de mobilitat urbana sostenible (PMUS) del seu municipi, acompanyada del seu corresponent document inicial estratègic (DIE).  
La documentació aportada és conforme al que s'estableix en l'article 50 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
  
B) Planejament vigent  
El planejament vigent al municipi d'Alboraia és el Pla general d'ordenació urbana (PGOU), aprovat definitivament per la Comissió Territorial d'Urbanisme el 7 de maig de 1991, planejament que no va ser sotmés a avaluació ambiental.  
El PGOU es troba en procés de revisió, a falta d'aprovació definitiva, i es va emetre la Memòria ambiental en data 14 de gener de 2011 per Resolució de la directora general de Gestió del Medi Natural (expedient 88-2009-EAE). La versió final del Pla general estructural i del Pla d'ordenació detallada s'han sotmés al tràmit d'informació pública per un termini de 3 mesos (DOGV 18.04.2019), termini ampliat fins al 25.10.2019 (DOGV 04.10.2019).   
El municipi d'Alboraia pertany a l'àrea funcional de València, està inclòs en la comarca de l'Horta Nord i en el Paisatge de Rellevància Regional PRR-37 Horta de València.  
  
C) Pla de mobilitat urbana sostenible: objecte i justificació  
Alboraia es troba dins de l'àrea afectada pel Pla de mobilitat metropolitana (PMoMe) de València (en fase de tramitació), que planteja diversos objectius amb els quals l'Ajuntament d'Alboraia s'alinea, i s'ha marcat com a prioritat, entre altres, la millora de la mobilitat per als vianants i l'increment del transport públic.  
Queda justificat l'objecte del PMUS per a fer front a la problemàtica associada als sistemes del transport, com són:  
- Problemes econòmics: despesa energètica i despesa excessiva del vehicle privat, que comporta un excés d'ocupació de la via pública i requereix una important inversió en conservació d'infraestructures.  
- Problemes socials: qualitat de vida inferior dels ciutadans per problemes derivats del trànsit i la falta de transport públic, les barreres arquitectòniques que dificulten l'accés de la població a la mobilitat universal, la baixa permeabilitat dels desplaçaments i la possibilitat de millora en la participació de la ciutadania en la presa de decisions del seu municipi.  
- Ambientals: contaminació acústica i ambiental (emissions de gasos contaminants) provocada pels vehicles motoritzats, i agreujant sobre els efectes del canvi climàtic i la conscienciació dels habitants d'Alboraia.  
En definitiva, els objectius principals del PMUS d'Alboraia són contribuir a un augment de la qualitat de vida dels ciutadans, contribuir a una decidida reducció de l'impacte ambiental del transport, aconseguir un millor balanç energètic amb una reducció del consum energètic basat en combustibles fòssils i, finalment, contribuir a promoure un planejament urbanístic sostenible, amb un urbanisme equilibrat que no estimule l'ús de l'automòbil i solucions que faciliten l'ús del transport públic.  
  
  
D) Característiques el Pla de mobilitat urbana sostenible  
D.1. Àmbit de la proposta  
L'àmbit d'estudi serà tot el municipi d'Alboraia. Es defineixen un total de 22 zones de transport sobre la base de les seccions censals d'Alboraia, agrupades en 5 macrozones d'anàlisi que comprenen els principals nuclis i àrees diferenciades en les quals s'estructura el municipi:  
  
1. L'Horta agrupa els assentaments poblacionals i d'activitat disseminats i aïllats en la zona agrícola. Representa el 74 % de la superfície del terme municipal, encara que és la zona de menys pes poblacional.  
  
2. Alboraia nucli agrupa l'àrea urbana principal amb el nucli urbà central, 7 zones de transport i fins a 10 seccions censals. Representa el 10 % de la superfície del terme, però presenta la densitat de població més elevada del municipi.  
3. El polígon comprén l'àrea d'activitat industrial del municipi, a l'est del nucli principal, i es conforma per 3 zones de transport.  
  
4. Patacona, macrozona costanera, a la zona sud del terme. Representa el 4 % de la superfície municipal, es divideix en 5 zones de transport.  
5. Port Saplaya, macrozona costanera a la zona nord del terme, és inferior a l'anterior i, a més d'espais residencials, inclou espais terciaris i comercials.  
D.2. Estudi d'alternatives  
Tal com s'indica en el DIE: «Les alternatives i escenaris estudiats en són 3:  
1. Situació actual de la mobilitat, en què s'elabora la imatge de la mobilitat en un dia laborable mitjà, un diagnòstic del sistema i una avaluació energètica d'aquest.  
2. Escenari tendencial o escenari de no realització d'accions de correcció de la situació actual, en què és previsible la pèrdua progressiva de pes sobre el repartiment modal dels modes no motoritzats i el transport públic, a favor d'un model motoritzat basat en l'automòbil.  
  
3. Escenari corregit amb la implantació de les mesures del PMUS que milloren l'eficiència dels trajectes, des d'un punt de vista social, ambiental, energètic, i econòmic.  
D.3. Característiques de la proposta  
Els objectius principals (metes en l'esborrany) del PMUS són:  
1. Contribuir a un augment de la qualitat de vida dels ciutadans.  
2. Contribuir a una decidida reducció de l'impacte ambiental del transport motoritzat.  
3. Millorar el balanç energètic, amb una reducció del consum basat en l'ús de combustibles fòssils.  
4. Contribuir a promoure un planejament urbanístic sostenible, que desincentive l'ús de l'automòbil i facilite l'ús del transport públic.  
  
Els objectius principals (metes) determinen els següents objectius específics (polítiques bàsiques en l'esborrany):  
1. Fomentar els modes no motoritzats.  
2. Potenciar un augment del pes del transport públic respecte de l'automòbil privat.  
3. Aconseguir un ús més adequat, socialment i ambientalment òptim de l'espai públic.  
4. Incidir sobre la conducta de mobilitat dels ciutadans en general.  
  
5. Contribuir a la planificació sostenible del desenvolupament urbà.  
Per al desenvolupament dels objectius específics, es defineixen 10 àrees d'intervenció:  
1. Itineraris per als vianants  
2. Utilització de la bicicleta  
3. Camins escolars  
4. Circulació viària  
5. Estacionament  
6. Transport col·lectiu  
7. Distribució de mercaderies  
8. Gestió de la mobilitat  
9. Qualitat ambiental  
10. Foment i divulgació de la mobilitat sostenible  
I és en el marc de les àrees d'intervenció en el qual s'estableixen els plans d'accentuació i les propostes concretes, qualitatives i quantitatives del PMUS. S'informa que, per a la realització de la fase propositiva del PMUS, s'han tingut en compte els criteris i les regles que recull l'annex XII de la LOTUP per a la planificació amb perspectiva de gènere.  
  
Els plans d'actuació previstos en són un total de 10, amb 25 programes concrets de diferents horitzons temporals:  
1. Pla d'itineraris per als vianants  
1.1. Recomanacions per a implantar en els itineraris per als vianants  
1.2. Creació d'una xarxa d'itineraris per als vianants prioritaris  
2. Pla de foment de l'ús de la bicicleta  
2.1. Proposta de nova xarxa ciclista  
2.2. Pla d'instal·lació d'aparcaments per a bicicletes  
2.3. Senyalització dels itineraris ciclistes  
2.4. Ampliació del sistema públic de bicicletes  
2.5. Registre de bicicletes privades  
3. Pla de mobilitat escolar  
3.1. Estratègia general de mobilitat escolar  
3.2. Camins escolars  
4. Pla de circulació i xarxa viària  
4.1. Implantació d'àrees 20  
4.2. Accions de seguretat viària: calma del trànsit  
5. Pla d'estacionament  
5.1. Pla d'aparcaments per a residents  
5.2. Places adaptades per a PMR (persones amb mobilitat reduïda)  
6. Pla de millora del transport col·lectiu  
6.1. Millora de seguretat en el transport públic. Parades i marquesines  
6.2. Millora del transport públic urbà  
7. Pla de millores en logística i distribució de mercaderies  
7.1. Trasllat de l'ecoparc  
7.2. Millora de la càrrega i descàrrega en el centre urbà  
8. Pla de gestió de la mobilitat  
8.1. Cotxe compartit  
8.2. Mobilitat multiusuari  
9. Pla de millores de la qualitat ambiental i estalvi energètic  
9.1. Impuls a la mobilitat eficient  
9.2. Cursos de conducció eficient  
9.3. Pla d'implantació de sistemes de recàrrega  
10. Pla de comunicació i divulgació sobre la mobilitat sostenible  
  
10.1 Programa de comunicació i divulgació  
10.2 Programa de sensibilització  
10.3 Programa de foment i promoció  
D.4. Efectes previsibles del PMUS en el medi ambient.  
En l'apartat 5 del document inicial estratègic es realitza, en l'àmbit de terme municipal, el diagnòstic de la situació del medi ambient i del territori abans de l'aplicació del PMUS en l'àmbit afectat.  
En aquest apartat, s'efectua el càlcul del consum de carburants fòssils diari i les emissions corresponents, sobre la base dels modes de transport utilitzats, el nombre de desplaçaments i les distàncies recorregudes, i es conclou que a Alboraia el 96,5 % del consum energètic diari i de les emissions de CO2 provenen del vehicle privat, i només un 3,5 % del transport públic.  
En l'apartat 6 del DIE s'analitzen els efectes previsibles sobre el medi ambient per a l'horitzó de 2025, segons l'escenari tendencial, és a dir, en cas de no adoptar cap mesura respecte de la mobilitat municipal i considerant l'aplicació de les mesures proposades pel PMUS.  
  
En l'escenari tendencial, es pot esperar un increment de l'ús del vehicle privat, un estancament de l'ús del transport públic i un descens en el nombre de viatges dels modes no motoritzats (bàsicament desplaçaments per als vianants); aquesta tendència es tradueix en un augment del consum de combustibles fòssils.  
S'indica en el DIE que el PMUS es proposa com a objectiu la reducció del 45 % dels desplaçaments en vehicle privat i l'increment de la resta de modes de mobilitat, especialment els no motoritzats.  
  
L'impacte ambiental derivat de l'aplicació del PMUS serà, per pròpia vocació, positiu, especialment els seus efectes sobre el canvi climàtic. Els programes d'actuació fomentaran els desplaçaments més eficients en transport públic, a peu i amb bicicleta, de manera que aconseguiran reduir els consums energètics i les emissions contaminants, amb la qual cosa millorarà la qualitat de vida de la ciutadania d'Alboraia.  
En l'apartat 7 s'enuncien els plans sectorials i territorials concurrents que cal destacar:  
1. El Pla de mobilitat metropolitana de l'àrea de València (PMoMe).  
  
2. El Pla d'acció territorial metropolità de València (PATEVAL).  
  
3. El PGOU d'Alboraia (en revisió).  
4. El nou mapa concessional en matèria de planificació del transport col·lectiu realitzat per la Generalitat.  
5. La Xarxa d'Itineraris no Motoritzats (XINM) de la Generalitat.  
6. Estratègia territorial de la Comunitat Valenciana (ETCV).  
7. L'Estratègia valenciana contra el canvi climàtic.  
8. El Pla d'acció territorial de la infraestructura verda del litoral de la Comunitat Valenciana (PATIVEL).  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
Administració pública consultada Consulta Informe  
Direcció General d'Obres Públiques, Transport i Mobilitat Sostenible.  
Servei de Mobilitat. 18/07/19 22/08/19  
Direcció General d'Obres Públiques, Transport i Mobilitat Sostenible.  
Servei de Planificació. 02/08/19  
Direcció General de Política Territorial i Paisatge  
Servei d'Ordenació del Territori. ETCV, PATHV, PATIVEL. 28/10/19  
Direcció General de Política Territorial i Paisatge  
Servei d'Ordenació del Territori. PATRICOVA. 29/10/19  
Direcció General de Política Territorial i Paisatge  
Servei d'Infraestructura Verda i Paisatge. PAISATGE. 22/10/19  
Ministeri de Foment  
Demarcació de Carreteres de l'Estat a la Comunitat Valenciana. 05/08/19  
  
  
Els informes rebuts es publicaran en la web www.agroambient.gva.es/eae juntament amb l'Informe ambiental i territorial estratègic.  
  
F) Identificació i valoració de possibles efectes sobre el medi ambient  
Segons el que estipula l'article 46.3 de la LOTUP, l'òrgan ambiental i territorial haurà de determinar, tenint en compte els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
Conceptualment, els plans de mobilitat urbana sostenible constitueixen l'instrument adequat per a aconseguir donar resposta a les necessitats de mobilitat de persones i mercaderies en l'àmbit urbà i reduir les repercussions negatives del sistema de transport sobre l'economia, la societat i el medi ambient. Aquesta mobilitat sostenible ha de perseguir, igualment, l'accessibilitat universal, és a dir, facilitar l'accés de la població als béns, serveis i llocs de treball.  
La consecució d'aquests objectius generals es du a terme actuant, fonamentalment, sobre dos àmbits:  
- Un nou equilibri de les formes de transport que aposta, fonamentalment, per les que tenen més eficàcia ambiental i social: transport públic davant del privat i formes de transport no motoritzat. Aconseguir aquest objectiu requereix tant mesures d'estímul cap a les noves formes de transport com mesures dissuasives. Per a fer-ho, s'ha d'actuar sobre aspectes estructurals (infraestructures necessàries) com de regulació urbanística (tipologia edificatòria, relació espais públics/privats, estàndards d'aparcaments per a diferents modes de transport).  
  
- La planificació urbana i el model de ciutat, per a disminuir la necessitat de mobilitat urbana, tant en necessitat com en longitud de desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal prioritzant les formes més sostenibles, la reducció de la necessitat de desplaçaments tant en nombre com en distància que propicie l'adquisició d'hàbits saludables (caminar i desplaçar-se amb bicicleta) que contribuïsca, al mateix temps, a la disminució de les emissions originades pel sector transport com són les que es refereixen a emissions de gasos d'efecte d'hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.  
En aquest sentit s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'ha d'acompanyar dels indicadors que es consideren pertinents en relació amb el volum total de desplaçaments i el repartiment modal que tenen, així com dels nivells associats de consums energètics, ocupació de l'espai públic, soroll i emissions atmosfèriques, amb la particularització de les d'efecte d'hivernacle. L'evolució d'aquests últims paràmetres tendirà a reduir-se progressivament d'acord amb els ritmes i límits que s'establisquen reglamentàriament en relació amb el desenvolupament de les polítiques energètiques i ambientals».  
Atenent els criteris anteriors, es realitza l'avaluació ambiental estratègica del PMUS d'Alboraia en funció de les propostes realitzades, partint de la consideració, tal com recull la documentació aportada, que les propostes es plantegen en sòl urbà i no urbanitzable (que afecten camins ja existents) del municipi, i sense perjudici de la ulterior incardinació del PMUS Alboraia amb altres instruments de mobilitat de caràcter supramunicipal com puga ser el Pla de mobilitat metropolità de València, les previsions i les actuacions del qual no són objecte d'aquesta avaluació.  
El PMUS d'Alboraia atén les competències administratives que estableix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica del PMUS d'Alboraia es durà a terme sobre les propostes que siguen de competència municipal.  
1. Pla d'itineraris per als vianants  
L'objectiu d'aquest pla és dissenyar una xarxa per als vianants contínua, accessible, segura, ràpida i còmoda, atenent la normativa reguladora vigent.  
La xarxa proposada està compresa per trams urbans i interurbans. Els interurbans estan lligats a la infraestructura ciclista i es defineixen en el seu corresponent programa. S'aborda la intervenció en 9 trams urbans amb un total de 23 subtrams i 4.393 metres de longitud, on, per a convertir-los a itinerari per als vianants com s'indica en aquest PMUS, caldria fer algunes actuacions.  
Les actuacions comprenen millores d'accessibilitat (amples, pendents, obstacles), continuïtat, mobiliari (papereres, bancs, aparcabicis), reconstrucció de voreres, il·luminació (fanals), enjardinament (vegetació i escocells).  
2. Pla de foment de l'ús de la bicicleta  
El primer objectiu d'aquest pla és interconnectar tots els trams existents (aproximadament 12,5 km) i generar una malla suficientment important com per a garantir l'accés segur a totes les zones de la població, amb la creació de més trams de carril bici o de vies preferents per a l'ús de la bicicleta.  
El segon objectiu és fomentar i normalitzar l'ús de la bicicleta com una manera de transport quotidià, per a la qual cosa s'instal·laran aparcabicis i s'oferirà al ciutadà aparcar, de manera còmoda, accessible i segura, les bicicletes privades en els principals centres d'atracció i generació de viatges. Es proposen aparcabicis de curta duració en calçada o vorera, i de llarga duració en dues ubicacions: estació metro Palmaret i estació metro Peris Aragó.  
S'hi proposen els itineraris següents:  
- Connexió tram 7 anell verd - Port Saplaya.  
- Connexió tram 8 anell verd metropolità.  
- Nova passarel·la de ciclovianants.  
- Itinerari no motoritzat barranc Carraixet i permeabilització d'FC.  
  
- Connexió oest barranc Carraixet.  
- Connexió platja-camí Fondo.  
- Avinguda Vicente Blasco Ibáñez.  
Discorrent en sòl no urbanitzable, s'hi proposa:  
- Camí a la Mar. Planteja adaptar el camí de la Mar d'Alboraia a la circulació per als vianants-ciclistes, amb una plataforma per a bicicletes i vianants d'un ample de 2-3 metres. Una part de l'itinerari proposat discorre per la zona industrial, amb la qual cosa es possibilita una connexió entre aquesta zona i el nucli urbà. En aquest tram, el carril bici es podrà situar al costat de la vorera, mitjançant una reducció dels carrils de circulació, els quals presenten en l'actualitat una amplària excessiva.  
- Camí Fondo. Vist el soterrament de les vies d'alta velocitat, el camí Fondo podria transformar-se en una via verda amb plataforma per a bicicletes i vianants en forma de senda bici i calçada per al pas de vehicles agrícoles.  
3. Pla de mobilitat escolar  
S'hi proposa l'elaboració de plans de mobilitat integrals per als centres educatius, que permeten aconseguir els següents objectius específics per a aquesta proposta:  
1. Millora de l'eficiència i seguretat en els accessos als centres escolars.  
2. Implantació d'un programa d'actuació global i divers que integre camins escolars amb altres mesures de gestió de la mobilitat escolar.  
  
3. Augment del pes de la mobilitat per als vianants, ciclistes i en transport col·lectiu en la mobilitat escolar fins a superar el 90 % sobre la mobilitat global.  
4. Augmentar l'autonomia dels escolars reduint la seua dependència de l'accés en automòbil.  
4. Pla de circulació i xarxa viària  
Amb els objectius de millorar la qualitat de vida, la qualitat ambiental i urbana, i anar gradualment substituint la mobilitat rodada per la no motoritzada (per als vianants i bicicletes), es proposen dues mesures: la implantació d'àrees de preferència per als vianants i les actuacions tendents a la calma del trànsit.  
Respecte de la implantació d'àrees de preferència per als vianants, se'n plantegen dos tipus: les àrees 20 i les àrees 30. Es proposa la delimitació d'una àrea 20 que comprén un àmbit compacte en el bord oest del nucli, entre les avingudes del Tribunal de les Aigües, Diví Mestre i carretera de València, i es proposa que la resta de viari municipal del nucli urbà es transforme a zona 30.  
Es proposen mesures de calma del trànsit amb l'objectiu de disminuir la intensitat del trànsit motoritzat, evitar excessos de velocitat, adequar el flux a la capacitat de les vies, millorar la seguretat dels vianants i les condicions ambientals de l'entorn. Es proposen mesures específiques segons la naturalesa del trànsit motoritzat: zones amb característiques de centre històric, vials exteriors al centre de més secció i zones d'elevada circulació de vehicles pesants i/o transport públic.  
5. Pla d'estacionament  
Amb els objectius de millorar el sistema d'aparcaments, tant respecte de la seguretat (del vehicle i del conductor), com per a la seua accessibilitat, tractament i integració en la xarxa de transport, es proposa l'establiment d'un pla d'aparcaments per a residents.  
A més, amb l'objectiu de millorar la qualitat de vida del col·lectiu de persones amb mobilitat reduïda, es proposa establir reserves d'aparcament, amb el compliment dels estàndards que estableix la normativa vigent i la localització dels punts d'atracció (espais comercials, equipaments, etc.).  
6. Pla de millora del transport col·lectiu  
Amb l'objectiu d'assegurar l'accés al transport públic de tots els col·lectius, persones amb mobilitat reduïda, majors, xiquets, etc., es proposa millorar les parades d'autobús i les seues marquesines integrant-les dins dels itineraris per als vianants proposats. En general, per a totes les parades es proposen millores de comoditat i seguretat, mitjançant la instal·lació de plataformes (fixes o modulars), instal·lant paravents, bancs, sostres i la implantació de panells informatius i la millora de la il·luminació.  
Es plantegen canvis en la xarxa de parades d'autobús d'Alboraia agrupats en tres grans grups:  
- Proposta d'instal·lació de nova marquesina. Es planeja la instal·lació de 19 marquesines com a substitució dels pals actuals.  
- Canvis en mesures de seguretat viària i accessibilitat. S'analitzen detalladament per a les parades en les quals es detecten problemes de seguretat viària per velocitats excessives en el viari, protecció inadequada d'usuàries de la parada o en els itineraris d'accés a aquesta. S'han detectat fins a 13 parades, tot i que problemes d'accessibilitat universal hi ha en totes.  
- Altres mesures de millora seguretat en el transport públic. Es planteja una millora de la il·luminació en totes les parades en les quals aquesta és deficitària (9 parades). També es planteja que en totes les parades aïllades o en zones urbanes poc visibles s'instal·le un botó d'emergències amb connexió directa al 112 o un sistema alternatiu.  
Així mateix, es proposa millorar el transport públic urbà, especialment amb els nuclis de la Patacona i Port Saplaya, incrementant la freqüència de pas i prolongant el servei. Es planteja permetre la parada en qualsevol punt de l'itinerari encara que no siga una parada establida a petició dels usuaris i les usuàries en les hores nocturnes del servei a partir de les 18 hores.  
7. Pla de millores en logística i distribució de mercaderies  
Amb l'objectiu de reduir el trànsit de vehicles privats a través de l'horta a causa de l'actual ubicació de l'ecoparc, es proposa traslladar-lo a les proximitats del camí de la Mar (no es concreta en el document la localització).  
En la zona urbana, es proposa la millora de la regulació de les operacions de càrrega i descàrrega de mercaderies, fonamentalment mitjançant una regulació horària, compatibilitzant l'ús de les zones habilitades amb l'estacionament de vehicles privats.  
8. Pla de gestió de la mobilitat  
Amb l'objectiu de reduir l'actual volum del trànsit privat, es proposa com a mesura la utilització del cotxe compartit. Se'n preveuen dues modalitats:  
- Carpooling (quan es comparteix un turisme de cinc places).  
- Vanpooling (quan es comparteix una furgoneta amb capacitat fins a 9 places).  
Per a posar en marxa la mesura, es proposa un club de cotxe compartit municipal, amb seu en l'àrea de mobilitat municipal, que, a més de disposar d'un programa informàtic d'aparellaments, i de les eines de legalització del contracte d'aquest servei, destine una partida econòmica a garantir la «tornada a casa» dels treballadors en les ocasions que sorgisquen imprevistos.  
Una altra mesura complementària a l'anterior consisteix en la posada en marxa de clubs de cotxes multiusuari, que és el sistema que ofereix la possibilitat d'utilitzar un vehicle quan es necessita sense la necessitat de ser-ne propietari, vehicle que pot ser un automòbil, una motocicleta, o un VMP.  
9. Pla de millores de la qualitat ambiental i estalvi energètic  
Aquest pla comprén les mesures següents:  
- Impuls a la mobilitat eficient, a través de la creació d'una plataforma col·laborativa per a introduir la motorització elèctrica o híbrida; aquesta mesura preveu des del suport municipal a la compra de vehicles eficients, la bonificació d'impostos, la instal·lació de punts de recàrrega, fins als criteris d'ambientalització de flotes en les licitacions públiques.  
- Cursos de conducció eficient. Amb independència de la mena de vehicle i motorització associada, és possible estalviar combustible i disminuir les emissions de CO2 i partícules per mitjà d'una conducció eficient (estalvi del 10 % al 15 % de carburant). Es proposa la creació i posada en marxa de cursos (en línia o pràctics) de conducció eficient, en col·laboració amb les autoescoles.  
- Pla d'implantació de sistemes de recàrrega. Per a Alboraia, es proposa la implantació progressiva de punts de recàrrega o estacions de mobilitat elèctrica (2 punts o més) en llocs clau.  
10. Pla de comunicació i divulgació sobre la mobilitat sostenible  
  
Amb l'objectiu de potenciar l'ús intel·ligent del vehicle privat, incrementar la mobilitat no motoritzada (per als vianants i bicicletes) i afavorir l'ús del transport públic, es desenvoluparan actuacions de:  
- Comunicació i divulgació: en aquest procés, es tracta de posar en coneixement de la ciutadania i dels col·lectius implicats la situació actual del transport, les seues possibilitats de millora, i les mesures possibles, proposades, o en curs de realització, a fi d'aconseguir uns objectius de sostenibilitat.  
- Sensibilització. Es persegueix aconseguir que el conjunt de la ciutadania, no sols l'usuari del transport, adquirisca consciència sobre la necessitat d'adoptar unes mesures que en molts casos col·lideixen amb una sèrie hàbits socials fortament arrelats; aconseguir una predisposició en el conjunt de la ciutadania perquè siguen acceptats els programes i projectes relacionats amb la mobilitat sostenible.  
- Foment i promoció. L'objectiu aquest conjunt de campanyes és la potenciació de modes i usos del transport més benignes energèticament i socialment, per a la qual cosa s'ofereixen, d'una banda, al·licients i incentius als usuaris i, d'altra banda, se'ls estimula perquè coneguen el funcionament i els avantatges individuals i col·lectius del transport sostenible.  
Informes sectorials rebuts  
- L'informe del Servei de Mobilitat indica que l'àmbit i contingut del PMUS s'estimen adequats en relació amb les determinacions de la Llei 6/2011, de mobilitat de la Comunitat Valenciana. Les propostes del PMUS no entren en contradicció amb les del Pla bàsic de mobilitat de l'àrea metropolitana de València, que ja es troba aprovat, ni amb les del Pla de mobilitat de l'àrea metropolitana de València (PMoMe), que es troba en fase d'elaboració. No obstant això, en relació amb la mesura (proposta de nova xarxa ciclista), el Pla bàsic inclou el tram de carril bici que connecta el barri de Benimaclet de València amb la ronda Est d'Alboraia que no preveu el PMUS i, per contra, no inclou altres trams que es reflecteixen en el PMUS perquè no tenen continuïtat o no estan senyalitzats.  
Així mateix, en l'informe es realitzen observacions respecte de la part 1 - Memòria de diagnòstic i part 2 - Document de propostes, que han de ser introduïdes en el PMUS amb la finalitat de completar-lo, que s'ha de remetre a aquest servei, com a òrgan competent en matèria de mobilitat de la Generalitat, per a l'emissió de l'informe previ a l'aprovació del Pla per l'Ajuntament d'Alboraia.  
- El Servei de Planificació assenyala que s'han identificat els estudis necessaris, pel que fa a les competències d'aquest servei (afecció a infraestructures de titularitat autonòmica i xarxa estructural viària) per a la seua consideració en l'elaboració del PMUS.  
L'informe considera que, segons la documentació presentada, el PMUS és compatible amb la legislació sectorial de carreteres vigent, sempre que es realitzen els estudis i les modificacions que s'indiquen:  
· Coordinar les actuacions proposades en el PMUS amb les previsions del PGE que es troba en revisió actualment.  
· Respecte del pla de foment d'ús de la bicicleta, el PMUS considerarà la connexió amb els trams ja definits de l'anell verd metropolità; així mateix, s'inclourà el traçat plantejat per la Conselleria per als itineraris ciclistes que afecten el barranc del Carraixet.  
· Respecte del pla d'estacionament, es preveuran millores en l'aparcament dissuasiu al costat de l'estació de metro d'Alboraia-Peris Aragó.  
  
· Respecte del pla de millores en logística i distribució de mercaderies, com que no s'indica en la documentació la futura reubicació de l'ecoparc, s'estudiarà aquesta ubicació per a garantir l'accés de manera segura.  
- La Demarcació de Carreteres de l'Estat a la Comunitat Valenciana informa que el PMUS no interfereix amb les competències d'aquesta Demarcació, per la qual cosa no emet cap informe. No obstant això, comunica que en les obres 47-V-7070, ampliació a tres carrils del tram Carraixet-València de l'autovia V-21, província de València, s'ampliaran les estructures del camí de la Mar i del camí Fondo, per la qual cosa s'hauran d'habilitar desviaments provisionals que afectaran la mobilitat.  
- El Servei d'Infraestructura Verda i Paisatge assenyala que en intervindre sobre la xarxa de comunicacions s'incidirà sobre la infraestructura verda i per això s'ha de tindre en compte en l'elaboració del pla. S'hi indiquen els continguts que hauria de tindre aquest capítol dins del PMUS.  
A més, vist que el municipi està inclòs en l'àmbit dels plans d'acció territorial de l'Horta (PATHV) i del litoral (PATIVEL), es garantirà el compliment de les seues determinacions. Es considerarà que qualsevol actuació, present o futura, que implique actuacions en itineraris (per als vianants o rodats) de la zona inclosa en l'àmbit del PAT de l'Horta, com per exemple els projectes que es desenvolupen d'itineraris per als vianants o pedalables, requerirà l'emissió d'un informe del Servei d'Infraestructura Verda i Paisatge.  
- El Servei d'Ordenació del Territori informa en matèria d'ETCV, PATIVEL i PATHV assenyala que, atés que es troba en tramitació el Pla d'acció territorial metropolità de València (PATEVAL), el PMUS també haurà d'ajustar-se als objectius i criteris d'aquest.  
  
Indica l'informe que, ateses les determinacions que estableixen les directrius 118 i 137 de l'ETCV; els articles 7 i 17 del PATIVEL, i els articles 58 i següents i 69 i següents del PATHV, s'observa que els objectius del PMUS compleixen el que estableix l'ETCV. No obstant això, és necessari que les actuacions proposades i el desenvolupament i l'execució d'aquestes es realitze garantint la materialització dels principis i criteris dels esmentats plans supramunicipals.  
- El Servei d'Ordenació del Territori informa que el PMUS d'Alboraia es troba afectat per perillositat d'inundació i és compatible amb el Pla d'acció territorial sobre prevenció del risc d'inundació a la Comunitat Valenciana (PATRICOVA); sempre que els projectes d'execució derivats de les actuacions que proposa el PMUS, que comporten alteració de la rasant i les seues afeccions, complisquen les condicions que estableix l'article 21 de la normativa del PATRICOVA.  
  
  
Valoració  
Tenint en compte el que s'ha exposat, i analitzades les propostes del PMUS d'Alboraia, s'entén que, en conjunt, aquestes mesures:  
1. Col·laboren a un ús més racional de l'espai públic i de les necessitats socials i econòmiques del municipi.  
2. Propicien el canvi modal cap al tipus de transport més sostenible: el desplaçament a peu i en bicicleta, amb la reducció de consum energètic consegüent.  
3. Desincentiva l'ús del vehicle privat en favor del públic.  
4. Afavoreix, a llarg termini, la reducció dels impactes associats a les formes motoritzades: emissions contaminants, gasos d'efecte d'hivernacle i emissions acústiques.  
A cada programa d'actuació s'han associat indicadors de seguiment amb la finalitat d'avaluar i quantificar el compliment dels objectius del PMUS, si bé es realitzen les consideracions següents:  
- S'ha de concretar el valor inicial dels indicadors i quantificar l'objectiu que es vol aconseguir.  
- Es troben a faltar indicadors amb més caràcter ambiental, entre els quals caldria incloure:  
· Els que permeteren calcular l'empremta de carboni de la mobilitat al municipi d'Alboraia (sobre la base de les emissions CO2), aspecte que requeriria l'adopció d'una determinada metodologia de càlcul de l'empremta de carboni en la mobilitat urbana d'Alboraia, i la seua periodicitat.  
· Nivell sonor de recepció extern (dB) produït pel trànsit en diferents localitzacions municipals que siguen representatives del model de mobilitat proposat.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
La Llei 21/2013, de 9 de desembre, d'avaluació ambiental, estableix en l'article 6 quins plans i programes, així com les modificacions d'aquests, estan sotmesos a avaluació ambiental estratègica de conformitat amb els procediments que estableix la legislació d'avaluació ambiental. En concordança, l'article 46 de la LOTUP especifica els plans i programes que seran objecte de l'avaluació ambiental i territorial estratègica. En aquest context, l'avaluació ambiental estratègica és aplicable als plans de mobilitat.  
  
H) Proposta d'acord  
Analitzada la proposta del Pla de mobilitat urbana sostenible d'Alboraia, cal considerar que aquesta actuació quedaria emmarcada en l'article 46.3 de la LOTUP per considerar que es tracta d'una modificació menor del planejament i no és marc de projectes sotmesos a avaluació d'impacte ambiental.  
Per això, segons estableix l'article 51.2.b de la LOTUP i per considerar, d'acord amb els criteris de l'annex VIII d'aquesta llei, que la proposta de Pla de mobilitat urbana sostenible d'Alboraia no té incidència significativa negativa en el model territorial del municipi d'Alboraia, no és marc de projectes sotmesos a avaluació d'impacte ambiental, afecta sòl urbà i camins existents en sòl no urbanitzable, no afecta espais protegits ni forestals i, havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta de Pla de mobilitat urbana sostenible d'Alboraia no presentarà efectes significatius negatius sobre el medi ambient.  
  
D'acord amb el que s'ha exposat, es resol emetre l'informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible d'Alboraia, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, de manera que correspon continuar la tramitació del programa d'acord amb la seua normativa sectorial, amb el compliment de les determinacions següents:  
1. La redacció definitiva del PMUS d'Alboraia inclourà els aspectes següents:  
1) Ha d'incorporar la metodologia i el càlcul de l'empremta de carboni derivada del model de mobilitat proposat i els indicadors de seguiment de caràcter mediambiental que es consideren adequats, en concret, emissions CO2 equivalent.  
2) Ha d'incorporar el procediment per al seguiment de la contaminació acústica derivada del model de mobilitat proposat, així com l'indicador corresponent del nivell sonor extern.  
3) Ha de completar la proposta d'indicadors de seguiment amb els valors inicials i els valors objectius que cal aconseguir.  
4) S'ha de completar la part normativa del pla, per a la qual cosa s'establiran condicionants de compatibilitat amb la normativa del PATRICOVA, per als projectes d'execució que desenvolupen les actuacions del PMUS.  
2. El PMUS s'ha de completar amb les determinacions que indica l'informe del Servei de Mobilitat de 22 d'agost de 2019 i se sol·licitarà a aquest servei l'informe abans de l'aprovació definitiva municipal, i incorporarà, si és el cas, les determinacions que aquest indique.  
3. Tal com s'indica en l'informe del Servei de Planificació de 2 d'agost de 2019, el PMUS s'ha de completar amb els estudis i les modificacions que indica aquest.  
4. El PMUS ha de contindre un capítol relatiu a la infraestructura verda amb els continguts assenyalats en l'informe emés pel Servei d'Infraestructura Verda i Paisatge. En el cas que s'afecte l'àmbit del PAT de l'Horta, serà necessari l'informe d'aquest servei.  
Segons estableix l'article 51.7 de la LOTUP, l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'aprovació del Pla de mobilitat urbana sostenible d'Alboraia en el termini màxim de quatre anys des de la publicació d'aquest. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Tenint el compte el que s'ha exposat, la Comissió d'Avaluació Ambiental acorda emetre l'Informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible d'Alboraia, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
  
Notificar als interessats que contra la present resolució, com que no és un acte definitiu en via administrativa, no es pot interposar cap recurs; la qual cosa no és un inconvenient perquè puguen utilitzar-se els mitjans de defensa que en el seu dret estimen pertinents.  
Us ho notifique perquè en tingueu coneixement i als efectes oportuns.  
La qual cosa se certifica abans d'aprovar l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 19 de desembre de 2019.- El secretari de la Comissió d'Avaluació Ambiental: José del Valle Arocas.»  
  
València, 25 d'agost de 2020.- El director general de Medi Natural i d'Avaluació Ambiental: Benjamín Pérez Rocher.